ÅR C

**1. SØNDAG I FASTEN**

P: Kære brødre og søstre i Kristus! Ligesom Vor Herre kan vi også blive fristet, når vi gennem faste og tilbagetrukkethed forbereder os til påskehøjtiden. Lad os bede om hjælp til at modstå Fristeren:

1. At Kirken aldrig må lade sig friste

af muligheder for magt

i stedet for at have et ydmygt forhold til Gud.

Derom beder vi.

A: Herre, hør vor bøn.

2. At statsmagterne ikke må lade sig friste til uretmæssigt

at søge militær og økonomisk magt over andre.

Derom beder vi.

A: Herre, hør vor bøn.

3. At de mennesker, som lider,

ikke må lade sig friste til at søge falsk viden

hos gudfjendtlige åndsmagter- og kræfter.

Derom beder vi.

A: Herre, hør vor bøn.

4. At vi må give Gud den hyldest, der tilkommer ham,

og ikke fristes til at give den til nogen andre.

Derom beder vi.

A: Herre, hør vor bøn.

P: Himmelske Fader,

du hjalp Kristus til at modstå fristelserne

under hans vandring i ørkenen.

Hjælp også os, når vi bliver fristet på vor vandring

mod vort mål i landet, som flyder med mælk og honning.

Ved Kristus, vor Herre.

A: Amen.